b"\n_START_ARTICLE_\nC\xc3\xbamul globular\n_START_PARAGRAPH_\nUn c\xc3\xbamul globular \xc3\xa9s un grup esf\xc3\xa8ric d'estrelles velles (c\xc3\xbamul d'estrelles) que orbita entorn d'una gal\xc3\xa0xia com si fos un sat\xc3\xa8l\xc2\xb7lit. L'\xc3\xb2rbita que ocupen \xc3\xa9s generalment un volum esf\xc3\xa8ric o el\xc2\xb7l\xc3\xadptic, tamb\xc3\xa9 en el cas de les gal\xc3\xa0xies espirals (les estrelles de les quals estan confinades en un disc).\n_START_SECTION_\nComposici\xc3\xb3\n_START_PARAGRAPH_\nEls c\xc3\xbamuls globulars estan generalment composts per centenars de milers d'estrelles velles, de manera semblant al bulb d'una gal\xc3\xa0xia espiral, per\xc3\xb2 confinades en un volum de nom\xc3\xa9s uns pocs parsecs c\xc3\xbabics. Alguns c\xc3\xbamuls globulars (com l'Omega Centauri a la Via L\xc3\xa0ctia), i G1 en M31) s\xc3\xb3n extraordin\xc3\xa0riament massius, de l'ordre de diversos milions de vegades la massa solar. Uns altres, com M15, tenen nuclis extremadament massius, cosa que fa sospitar la pres\xc3\xa8ncia de forats negres. _NEWLINE_Amb unes poques excepcions notables, cada c\xc3\xbamul globular sembla tenir una edat definida. \xc3\x89s a dir, totes les estrelles d'un c\xc3\xbamul globular estan aproximadament en la mateixa etapa de la seva evoluci\xc3\xb3 estel\xc2\xb7lar, cosa que suggereix que s'han format alhora. Va ser el reconeixement d'aquest fet, estudiant els diagrames Hertzsprung-Russell de c\xc3\xbamuls globulars, el que va originar una primera teoria d'evoluci\xc3\xb3 dels estels. _NEWLINE_Els c\xc3\xbamuls globulars tenen una densitat estel\xc2\xb7lar molt alta, de manera que existeixen fortes interaccions entre els seus components i hi solen oc\xc3\xb3rrer col\xc2\xb7lisions amb freq\xc3\xbc\xc3\xa8ncia. Alguns tipus ex\xc3\xb2tics d'estels, com els blaus ressagats, els p\xc3\xbalsars mil\xc2\xb7lisegon i els binaris de poca massa emissors de RAIGS X s\xc3\xb3n molt m\xc3\xa9s freq\xc3\xbcents en els c\xc3\xbamuls globulars.\n_START_SECTION_\nUbiq\xc3\xbcitat\n_START_PARAGRAPH_\nEls c\xc3\xbamuls globulars s\xc3\xb3n bastant nombrosos; hi ha almenys 150 c\xc3\xbamuls coneguts en la Via L\xc3\xa0ctia (i potser 10 o 20 m\xc3\xa9s sense descobrir), i gal\xc3\xa0xies m\xc3\xa9s grans com la d'Andr\xc3\xb2meda tendeixen a tenir-ne m\xc3\xa9s (Andr\xc3\xb2meda en t\xc3\xa9 almenys 500). Algunes gal\xc3\xa0xies el\xc2\xb7l\xc3\xadptiques gegants, com M87, podrien tenir fins a 10.000 c\xc3\xbamuls globulars. Els c\xc3\xbamuls orbiten al voltant de la gal\xc3\xa0xia amb un gran radi de 100 quiloparsecs o m\xc3\xa9s. _NEWLINE_En moltes gal\xc3\xa0xies (especialment, les gal\xc3\xa0xies el\xc2\xb7l\xc3\xadptiques massives), sembla haver-hi dues poblacions de c\xc3\xbamuls globulars, d'edats similars (s\xc3\xb3n gaireb\xc3\xa9 tan vells com el mateix univers), per\xc3\xb2 de diferent composici\xc3\xb3 met\xc3\xa0l\xc2\xb7lica. Aquestes subpoblacions s\xc3\xb3n normalment conegudes com a \xc2\xabpobres en metall\xc2\xbb i \xc2\xabriques en metall\xc2\xbb, encara que la composici\xc3\xb3 d'aquelles cont\xc3\xa9 menys metall que la del Sol. S'han suggerit moltes teories per a explicar aquestes subpoblacions, com fusions gal\xc3\xa0ctiques violentes, l'acreci\xc3\xb3 de gal\xc3\xa0xies nanes i les m\xc3\xbaltiples fases de la formaci\xc3\xb3 d'estrelles en una sola gal\xc3\xa0xia. En la nostra Via L\xc3\xa0ctia, els conglomerats pobres en metall estan associats amb l'halo, i els rics amb la protuber\xc3\xa0ncia.\n_START_SECTION_\nOrigen\n_START_PARAGRAPH_\nEs creu que alguns c\xc3\xbamuls globulars es van formar com a gal\xc3\xa0xies orbitants al voltant d'una gal\xc3\xa0xia major, i acabaren \xc3\xbanicament amb la seva protuber\xc3\xa0ncia central quan les estrelles externes van ser atretes per la for\xc3\xa7a gravitacional de la gal\xc3\xa0xia amfitriona."